Zvolenská, Zuzana, ministerka zdravotníctva SR (2013-05-15):
Ďakujem pekne. Vážený pán predsedajúci, vážené panie poslankyne, vážení páni poslanci, návrh zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, predkladá Ministerstvo zdravotníctva Slovenskej republiky na základe plánu legislatívnych úloh vlády Slovenskej republiky na I. polrok 2013 v súvislosti s transpozíciou Smernice Európskeho parlamentu a Rady 2011/24 EÚ o uplatňovaní práv pacientov pri cezhraničnej zdravotnej starostlivosti, ktorá sa musí prebrať do 25. októbra 2013. Smernica spolu s nariadením Európskeho parlamentu a Rady č. 883 z roku 2004 o koordinácii systémov sociálneho zabezpečenia a nariadením č. 987/2009 upravujú práva a povinnosti osôb pri poskytovaní zdravotnej starostlivosti poskytnutej v inom členskom štáte ako v štáte poistenia a sú plne prebraté do predloženého návrhu zákona, ktorým sa mení a dopĺňa zákon č. 580/2004 Z. z. o zdravotnom poistení, a ďalších noviel zákonov v novelizačných článkoch II – VI. Návrh zákona upravuje nárok poistenca na potrebnú zdravotnú starostlivosť, na zdravotnú starostlivosť v plnom rozsahu alebo na zdravotnú starostlivosť so súhlasom poisťovne v inom členskom štáte Európskej únie a postup pri úhrade nákladov za poskytnutú zdravotnú starostlivosť. V návrhu zákona sa definuje, čo sa považuje za potrebnú zdravotnú starostlivosť, za zdravotnú starostlivosť v plnom rozsahu, za zdravotnú starostlivosť so súhlasom zdravotnej poisťovne a čo sa považuje za cezhraničnú zdravotnú starostlivosť. Upravuje sa nárok na preplatenie nákladov za poskytnutú cezhraničnú zdravotnú starostlivosť a povinnosti poskytovateľov zdravotnej starostlivosti v súvislosti s poskytovaním cezhraničnej zdravotnej starostlivosti. Nariadenie umožňuje poistencovi využiť poskytnutie zdravotnej starostlivosti u poskytovateľov napojených na verejný systém poskytovania verejnej zdravotnej starostlivosti v členskom štáte. Smernica následne rozširuje túto možnosť aj o poskytovateľov zdravotnej starostlivosti, ktorí nie sú napojení na verejný systém v danom členskom štáte. Pri poskytnutí zdravotnej starostlivosti u poskytovateľov, ktorí nie sú súčasťou verejného systému v danom členskom štáte, môže byť od poistenca vyžadovaná úhrada zdravotnej starostlivosti v hotovosti. Následne na základe predložených dokladov, v prípade, že teda nebola akceptovaná vlastne e-Health, tak zdravotná poisťovňa v Slovenskej republike refunduje poistencovi náklady, najviac však do výšky, ako dáva za rovnakú zdravotnú starostlivosť v Slovenskej republike. Ak poistenec vycestuje za zdravotnou starostlivosťou na základe predchádzajúceho súhlasu zdravotnej poisťovne a postupuje podľa nariadenia, zdravotná poisťovňa Slovenskej republiky mu následne uhradí plnú sumu za túto poskytnutú zdravotnú starostlivosť. Ak poistenec vycestuje za zdravotnou starostlivosťou na základe predchádzajúceho súhlasu zdravotnej poisťovne, podľa smernice zdravotná poisťovňa v Slovenskej republike refunduje poistencovi náklady najviac do výšky nákladov za rovnakú zdravotnú starostlivosť v Slovenskej republike. Zdravotná poisťovňa je však povinná posúdiť pri refundácii zdravotnej starostlivosti poskytnutej v inom členskom štáte, čo je pre poistenca výhodnejšie, či režim nariadenia, alebo režim smernice. Zároveň v tomto návrhu zákona sa v čl. VI navrhuje doplnenie ustanovenia o minimálnych mzdových nárokoch lekárov so špecializáciou pracujúcich v zdravotníckych zariadeniach ústavnej zdravotnej starostlivosti. Vážený pán predsedajúci, vážené panie poslankyne, vážení páni poslanci, obraciam sa na vás so žiadosťou o podporu predloženého návrhu zákona. Ďakujem pekne.